Aan die agterkant van jou lappie, haal jy die rygsdrade heel uit die materiaal uit vir die breedte van die naattoelating in die synate. Meet die breedte wat die klaar gesmokte rokkie moet wees en knoop die rygsdrade vas aan mekaar. As die voorpant bv 26cm breed moet wees, moet 26cm ingeryg wees en die stukkies vir die naattoelating moet weerskante daarvan plat en oningeryg wees.
Draai die lappie na die regte kant toe om en versprei die plooitjies so eweredig as moontlik. Tel dan die buise en merk met ‘n koppiespeld die bokant van die middelste buis. Die “heuweltjie” se top. ‘n Wenk om die buise te tel is om van weerskante af groepies van 20 te tel en met koppiespelde te merk. Die rede waarom daar van die middel af gewerk word, is sodat die borduurgare nie so vinnig “moeg” raak nie.
Om die borduurgare voor te berei, meet jy die ingerygde stukkie maal vier, plus ‘n bietjie vir liefde, en as jy ‘n steek werk wat jy weet meer gare gebruik, kan jy nog meer gebruik. As jy stringkatoen gebruik, hou die punte almal in een rigting. Dit help baie as jy dit op ‘n handdoek neersit, sodat dit nie rondskuif of af van die tafel af gly nie. Trek een-een string garing op ‘n slag uit, hou dit regop aan die punt (maak seker jy hou die regte punt bo), dat dit afwaarts hang en afwen, voordat jy dit op die handdoek neersit. Vat dan twee of drie van die stringe gare saam en sit hulle deur die naald. Kry die middel van die gare, sonder om te vergeet watter punt “voor” is. Die naald word dan van agter deur die middelste buis gesteek, ‘n derde van bo af, aan die linkerkant van die plooitjie deur. Trek die helfte van die gare deur na voor en los die ander helfte agter.
Met die tweede les op Saterdag 20 Julie 2019, het die dames ‘n paar verskillende steke geleer. Wanneer jy borduur, moet jou naalde altyd horisontaal, presies in lyn met die rygsdrade wees. Let daarop dat jou naald altyd so lê, maak nie saak watter steek jy werk nie. Die steke word ook altyd van regs na links gewerk. Jou totale borduurwerk beweeg dus na die regterkant toe. As jy op die punt kom, draai jy die lappie om en werk dan weer van die middel af na die “nuwe” regtekant toe.
Net ‘n wenk – as jou gare begin koekerig lyk of opfrommel, wen dit eers af voordat jy verder gaan. Dit help dat die stekies mooi glad en in die regte rigting lê. Begin dan met jou stekies volgens jou steekdiagram. As jy jou gare deurtrek, trek dit na die soom (ondertoe) of na die neklyn (boontoe) van die rokkie. Moenie die gare weg van die lappie af trek nie. Dit belemmer jou steeklengte, rigting waarin die steek lê en spanning.